Off Média - Sport - A nőknek sikerült a döntőbe jutás, a férfiak "elvéreztek" az elődöntőben a belgrádi vízilabda Európa bajnokságon
SportA nőknek sikerült a döntőbe jutás, a férfiak "elvéreztek" az elődöntőben a belgrádi vízilabda Európa bajnokságon
A nőknek sikerült a döntőbe jutás, a férfiak "elvéreztek" az elődöntőben a belgrádi vízilabda Európa bajnokságon
2016.01.22. 00:20
Tudósítás és edzői nyilatkozatok a csütörtöki magyar vonatkozású mérkőzésekről.
Az olaszok kiütésével döntős a magyar női válogatott!
A magyar válogatott játékosai ünnepelnek.
Bujka Barbara a labdával.
"Szuperlatívuszokban tudok beszélni a csapatról, hiszen jól védekeztünk és hatékonyan támadtunk" - nyilatkozta a mérkőzést közvetítő M4 Sportnak Bíró Attila. "A meccs előtt mondtam, hogy ez egy lelki tréning is lesz egyben, mert ha bírjuk a nyomást, sikeresek lehetünk."
A szövetségi kapitány szerint minden kivédekezett olasz támadás erőt adott a magyaroknak a következő akciójukhoz, egyben elvették ellenfelük kedvét a játéktól. "Mentálisan erősek vagyunk. Hasonló játékkal pénteken jó esélyünk lehet megverni a hollandokat" - vélekedett Bíró Attila.
A férfiaknak sajnos nem sikerült a bravúr, óriási küzdelemben alulmaradtak Montenegró ellen, így nincs meg az olimpiai kvóta.
Csapatunk a görögökkel játszik a bronzéremért.
Bátori Bence (szemben)
Benedek Tibor együttese - amely szombaton 16.15 órától a görögökkel játszik a bronzéremért a Kombank Arénában - áprilisban a Triesztben sorra kerülő, 12 csapatos tornán harcolhatja ki az olimpiai részvételt. Onnan négy csapat szerez riói indulási jogot.
Montenegró-Magyarország 8-5 (2-2, 2-1, 1-1, 3-1)
Gólszerzők: Varga Dé., Manhercz 2-2, Hosnyánszky 1, illetve N. Janovic, A. Ivovic 2-2, M. Janovic, Da. Brguljan, Dr. Brguljan, Vukcevic 1-1
Már a bemutatásnál érezni lehetett a nagy feszültséget, a jelentős többségben lévő montenegrói drukkerek, hangos füttyszóval fogadták a magyarokat.
Az első percek a kapusokról szóltak, a horvátok ellen parádézó Nagy Viktor, valamint az olaszokkal szemben remek teljesítmény nyújtó Milos Scepanovic nagyon jól védett. A vezetést végül a negyed felénél a magyarok szerezték meg: a találkozó első emberelőnyét Varga Dénes váltotta gólra. A túloldalon is jött a fór, amit ugyan kivédekezett a magyar csapat, de nem sokkal később Nikola Janovic - aki az olaszoknak négy gólt lőtt - akcióból nagy lövéssel egyenlített. A következő támadásból Kis Gábor harcolt ki büntetőt, Varga Dénes pedig kíméletlen ítéletvégrehajtónak bizonyult (1-2). A montenegróiak kettős emberelőnyből egyenlítettek egy perccel a játékrész vége előtt (2-2).
A második felvonás elején két emberelőnyt is kihagyott a magyar csapat, a montenegróiak bíztak a védekezésükben és Nikola Janovicban, aki egy újabb villanással juttatta előnyhöz csapatát. A magyarok gyorsan egyenlítettek, az újonc Manhercz Krisztián húzta vissza a rövid felsőbe a labdát emberelőnyben (3-3). A montenegróiak több támadásukat nem tudták eredményesen befejezni, de amikor igazi helyzetbe kerültek, azt jó százalékkal használták ki. Így tett Darko Brguljan is, aki az első igazi lövőhelyzetéből kilőtte a bal felső sarkot (4-3).
Varga Dénes a labdával.
A nagyszünet után akcióból csak a kapufát találták el mindkét oldalon a játékosok, majd jött az első emberelőny, a montenegróiak pedig Drasko Brguljan találatával megduplázták előnyüket. Nem maradt el a válasz a másik kapunál: Manhercz szinte lemásolta első találatát (4-5). A magyarok kettős előnyben adogathattak az egyenlítésért, de Hosnyánszky Norbert bombája a kapufán csattant. Bő egy perccel a negyed vége előtt ötmétereshez jutottak a montenegróiak, ám akárcsak a horvátok elleni negyeddöntőben, Nagy Viktor ezúttal is hárított.
"Még a negyedik negyed elején is biztos voltam benne, hogy győzünk. Jó volt a védekezésünk, az ellenfelünk sokszor képtelen volt feltörni a zónánkat, de sajnos kihagytunk egy kettős emberelőnyt, majd kaptunk egy gólt lefordulásból" - elevenítette fel a hajrában történteket a mérkőzést közvetítő M4 Sportnak Benedek Tibor, a magyarok szövetségi kapitánya.
Az edző elismerte, hogy csapatának sok rossz lövése volt, de úgy vélekedett, hogy ez a meccs elsősorban nem a támadójátékról, hanem a küzdelemről szólt.
"Ez három és fél negyeden keresztül tökéletes volt, csupán fél negyed miatt nem vagyunk ott a fináléban. A mai mérkőzés elsősorban a kvótáról szólt, nagyon fáj, hogy nem sikerült megszereznünk" - mondta Benedek.
18 órája Nézd meg a Rios Crew decemberi deszkás videóját, a "Tood"-ot